
RAPORT 

asupra propunerii  legislative pentru  reactivarea Fondului Bisericesc Ortodox Român  din Bucovina – persoană juridică de drept  public 

În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată spre dezbatere, în fond, cu propunerea  legislativă pentru  reactivarea Fondului Bisericesc Ortodox Român  din Bucovina – persoană juridică de drept  public, trimisă cu adresa Pl-x 668 din 15 decembrie 2009, înregistrată sub nr. 31/1150 din 15 decembrie 2009.    
Potrivit dispoziţiilor art. 75 din Constituţia României, republicată, şi ale art.92 alin. (9) pct.1, din Regulamentul Camerei Deputaţilor, republicat, cu modificările ulterioare, Camera Deputaţilor este Cameră decizională.

Senatul, în calitate de primă Cameră sesizată, a respins propunerea legislativă în şedinţa din 9 decembrie 2009.

Consiliul Legislativ a avizat negativ iniţiativa legislativă, conform avizului nr. 866 din 23 iulie 2009.

Guvernul, prin punctul de vedere transmis cu adresa nr.2293 din       8 septembrie 2009, nu susţine adoptarea acestei propuneri legislative. 
Comisia pentru drepturile omului, culte şi problemele minorităţilor naţionale a avizat negativ iniţiativa legislativă, conform adresei nr. 25/796 din 2 februarie 2010. 
 În conformitate cu prevederile art. 61 din Regulamentul Camerei Deputaţilor, republicat, cu modificările ulterioare, membrii Comisiei au examinat iniţiativa legislativă susmenţionată, în şedinţa din  2 februarie 2010. Cu  prilejul dezbaterilor, s-a  constatat că iniţiativa legislativă nu se justifică pentru următoarele  considerente:

- pentru soluţionarea situaţiei juridice şi patrimoniale a Fondului Bisericesc Ortodox Român din Bucovina, atât statul român, prin instituţiile abilitate, cât şi Arhiepiscopia Sucevei şi Rădăuţilor au efectuat numeroase demersuri administrative, legislative, judecătoreşti, fără a se ajunge, până în prezent, la o soluţie acceptabilă, în limitele legii;
- totodată, există litigii cu privire la calitatea Fondului Bisericesc Ortodox Român din Bucovina, persoană juridică de drept privat, înfiinţată în anul 2000, de continuator în drepturi şi obligaţii al Fondului ce se doreşte a fi reactivat prin prezenta propunere legislativă. În aceste condiţii, dacă aceste litigii au fost finalizate printr-o hotărâre judecătorească irevocabilă de admitere a acestei calităţi de continuator, propunerea legislativă rămâne lipsită de obiect;
- mai  mult  decât  atât, în sistemul de drept românesc instituţia juridică a „reactivării” nu este reglementată;
- prevederile Constituţiei României, republicată, şi ale Legii
nr. 489/2006, în România cultele religioase sunt autonome faţă de stat şi
au statut de persoane juridice (de drept privat) de utilitate publică. Ca
urmare, construcţia juridică mixtă propusă (persoană juridică de drept public, subordonată unor instituţii ale statului, având statut de fundaţie specială de sine stătătoare şi fiind reprezentată de Arhiepiscopia Sucevei şi Rădăuţilor) nu corespunde realităţii juridice. Mai mult decât atât, Statutul pentru organizarea şi funcţionarea Bisericii Ortodoxe Române, recunoscut prin Hotărârea Guvernului nr. 53/2008, nu face referiri la astfel de fundaţii în structura sa.
În urma examinării iniţiativei legislative şi a opiniilor exprimate de către membrii Comisiei, s-a hotărât, cu unanimitate de voturi, să propună plenului Camerei Deputaţilor respingerea propunerii legislative  pentru  reactivarea Fondului Bisericesc Ortodox Român  din Bucovina – persoană juridică de drept  public.
Din numărul total de 25 membri ai Comisiei juridice, de disciplină şi imunităţi au participat la dezbateri 14 deputaţi.

În raport cu obiectul şi conţinutul său, propunerea legislativă face parte din categoria legilor ordinare. 

                 PREŞEDINTE,                                                       SECRETAR,

                   Daniel BUDA                                            Gabriel ANDRONACHE

Expert parlamentar
 Florica Manole

